Daniel Bekby er rystet. I morges fik han sig sit livs forskrækkelse, da han så to personer smide sten fra en motorvejsbro ned over ham og hans fire-årige søn på bagsædet, da de kom kørende på motorvejen. - Vi er på vej i børnehave og sidder og snakker hygger os, da jeg ser to personer stå oppe på broen, fortæller han til TV2 Nord. - Jeg har kørt meget lastbil, så jeg er straks opmærksom og lægger mærke til personerne og deres påklædning. For hvad nu hvis..., fortsætter han. Sekunder efter sker det, der ikke må ske. - Jeg ser dem kaste noget ned mod os, og så lyder det pludselig som om, vi bliver beskudt med et maskingevær, og hyggen er på et sekund afløst af en helvedes små brag på bilen, forklarer han. Bombarderingen med sten og grus giver den lille dreng så stort et chok, at han med det samme bryder ud i gråd. - Han er forskrækket, og det er jeg også. Meget. Mens han bremser, kigger han bagud og ser personerne stikke af på en scooter. Det kan gå ud over børn Daniel Bekby vælger at fortsætte direkte til børnehaven, hvor drengen kan lege med sine kammerater i stedet for at være på stedet, og han får derefter tilkaldt politiet og kører tilbage til motorvejsbroen. - På stedet finder vi en lille metalskål liggende ved siden af noget grus. Den har politiet taget med og skal undersøge for fingeraftryk. Han er tydeligt irriteret over, at ugerningen skulle ramme ham. - Jeg har det helt ærligt ikke ret godt. Jeg er ked af det og forskrækket over, at nogen kan finde på det. Én ting er, at det kan gå ud over mig. Men der kan også sidde børn i bilerne. Lad nu være, lyder hans opfordring til gerningsmændene. Signalement Politiet ser meget alvorligt på situationen og har udsendt følgende signalement af gerningsmændene: A: Mand, ca. 185 cm og alm. af bygning. Iført sort styrthjelm med sort glas og sort jakke med pelshætte. B: Mand, ca. 15 – 20 år, ca. 185 cm, muskuløs/lettere kraftig af bygning, dansk af udseende og kort hår. Iført en lys farvet dynejakke. Køretøj: Scooter (muligvis PGO Hot 50) mørkeblå eller sort med hvid skrift på siden. Politiets patruljer har været på stedet for at lave sporsikring, og sagen behandles i efterforskningscenter Hjørring.

Opsummering:
Daniels fire-årige dreng var med på bagsædet og brød ud i gråd, da stenene haglede ned over dem fra motorvejsbro.